Jonas Švažas

Jonas Švažas (1925 m. liepos 5 d. Urvikiuose – 1976 m. gruodžio 14 d. Vilniuje) – dailininkas tapytojas, skulptorius.

Biografija 
Mažeikių gimnazijoje lankė tapytojo akvarelisto Česlovo Kontrimo vadovaujamą meno būrelį. 1945 m. baigė Mažeikių gimnaziją. 1946 m. įstojo į Vilniaus dailės institutą (dab. Vilniaus dailės akademija), tačiau jį metė ir 1948 m. įstojo į Kauno taikomosios ir dekoratyvinės dailės institutą. Vėl sugrįžo į Vilnių ir 1953 m. baigė dailės institutą, 1953–1976 m. jame dėstė tapybą. Nuo 1965 m. docentas.

Parodose dalyvavo nuo 1953 m. Tapė temines kompozicijas, peizažus, kūrė pasteles, piešė. Jo kūryboje buvo ryškus polinkis į dekoratyvumą, apibendrintą formą, laisvą ir metaforišką tikrovės interpretaciją. Sukūrė apie 600 tapybos darbų, daugiau kaip 300 pastelių, apie 150 piešinių.

1975 m. Jonui Švažui suteiktas nusipelniusio meno veikėjo vardas. LTSR Valstybinės premijos laureatas.

Brolis Kazys Švažas buvo sukūręs dailininko Jono Švažo biustą, kuris stovėjo skverelyje prie Edzaro parduotuvės. Biustas 1992 m. spalį pavogtas .

Kūryba 
Vienas svarbiausių dailininkų šiuolaikinės lietuvių tapybos istorijoje. 1960–1965 metais kilus meno atsinaujinimo bangai, kuri pakeitė socrealizmą, tapo pagrindine klasikinio modernizmo judėjimo varomąja jėga kaip talentingas tapytojas, pedagogas ir parodų organizatorius.
 
Padarė didelę įtaką ne tik savo kartos bendraamžiams, bet ir daugeliui mokinių. Inicijavo Vilniuje Baltijos šalių tapybos trienalę ir surengė savo darbų parodas Maskvoje bei užsienyje. Vienas pirmųjų jau nuo 1960-ųjų atsisakė oficialiajame mene vyravusios žanrų hierarchijos teminį figūrinį paveikslą iškeisdamas į peizažą.
 
Visuose paveiksluose neįprasta tam laikotarpiui ir visai lietuvių tapybai spalvos jėga. Ekspresionistinį fovistų atvirą spalvų intensyvumą jis derina su formos ir piešinio didesniu abstrahavimu, didelėmis spalvinėmis plokštumomis, juoda kontūrine linija ir raiškia faktūra. Būdingiausias Švažo gamtos peizažų motyvas – medžių grupės mieste, paupyje ar paežerėje.
 
Panašaus pobūdžio kaip gamtos ir senamiesčio peizažai yra Švažo paveikslai laivų motyvais. Kaip XX a. pradžioje futuristai ir vorticistai, Švažas žavisi veržlia industrinio pasaulio dinamika. Chemijos gamyklų, elektrinių statinių korpusus, vamzdynus ir bokštus, statybviečių kranus, aerodromus, uostus, geležinkelius, radarus ir tiltų atramas tapytojas vaizduoja sintetindamas formas, kartais fragmentiškai, kartais priartindamas, kad parodytų jų gigantiškus mastelius, užgožiančius aplinką. Tapytojas šiuos monstrus nudažo ryškiomis džiugiomis spalvomis.

Parodos

Asmeninės parodos 
 2009 m. Paroda ekspozicijų cikle Abstrakcija ir ekspresionizmas: dvi Vilniaus tapybos tradicijos 1960–2009. Pamėnkalnio galerija, Vilnius
 2006 m. Forma ir jausmas. „Juškus Gallery“, Vilnius
 2000 m. Kūrybos paroda. Lietuvos menininkų namai, Vilnius
 1995 m. Šiuolaikinio meno centras, Vilnius
 1980–1981 m. Viena, Zalcburgas (Austrija)

Grupinės parodos 
 2013 m. XV tarptautinė Vilniaus tapybos trienalė Tapybos kontekstai. Šiuolaikinio meno centras, Vilnius
 2010 m. Šiuolaikinis menas iš Lietuvos. Europos centrinis bankas, Frankfurtas prie Maino (Vokietija)
 2003 m. Lietuvių kolorizmas. 1970–2000. Didrichseno muziejus, Helsinkis (Suomija)
 1997 m. Tylusis modernizmas Lietuvoje. 1962–1982. Šiuolaikinio meno centras, Vilnius
 1996 m. Asmeninis laikas. Estijos, Latvijos, Lietuvos dailė 1945–1995. Galerija „Zachęta“, Varšuva (Lenkija); centrinė parodų salė „Maniežas“, Sankt Peterburgas (Rusija)
 1974 m. Lietuvių tapybos paroda. Valstybinė paveikslų galerija, Tbilisis (Gruzijos TSR)
 1967 m. Naujieji Tarybų Sąjungos tapytojai. Galerija „ABC Decor“, Paryžius (Prancūzija)
 1965 m. Tarybų Sąjungos tapytojai. Galerija „Peintres du Monde“, Sen Deni muziejus, Paryžius
 1959 m. Baltijos šalių dailininkų paroda Teminis paveikslas. Centriniai dailininko namai, Valstybinis dailės muziejus, Talinas (Estijos TSR)
 1954 m. Lietuvių vaizduojamojo meno paroda. TSRS dailės akademijos parodų salės, Maskva (TSRS)

Išnašos

Šaltiniai 
 Lietuvių enciklopedija. – Boston, 1964. – T. 30. – P. 121.
 Tarybų Lietuvos enciklopedija. – V., 1988. – P. 227–228.

Literatūra 
 Kostkevičiūtė J. Jonas Švažas. – V., 1985. – 119 p.
 Žukas V. Jonas Švažas atsiminimuose. – V., 2003. – 376 p. ISBN: 9986-19-539-X.

Nuorodos 
 Jonas Švažas (samogit.lt) 
 Nacionalinė dailės galerija
 Jono Švažo darbų paroda Stasio Juškaus galerijoje 
 Jonas Švažas (daile.lt) 
 Jonas Švažas (mmcentras.lt)

Lietuvos tapytojai
Lietuvos skulptoriai
LTSR valstybinės premijos laureatai